钦定古今图书集成/明伦汇编/交谊典/第038卷 > 春明梦馀录 > 《吕坤南礼辩》
## 钦定古今图书集成/明伦汇编/交谊典/第038卷 > 春明梦馀录 > 《吕坤南礼辩》

国朝尚左，天下皆尚左。或曰：“南人尚右。”非也。南人并
行偶坐，何尝尚右哉？唯是作揖一事，让人于右，居己
于左，曰“行南礼”，南人亦不自察其所从来耳。盖宗庙
朝廷之礼，尊南面者是也，非以尊我也。南面之东为
左，西为右，今文武之立班是已，及其转身而拜，亦东
为左，西为右，何尝不重左哉？自北面者视之，则东为
右，西为左，不知尊有所在。盖论南面者之左右，所拜
南面之人，非右班拜左班之人也。至于宾入主人之
门，非朝非庙，无南面可尊，主人让宾，自以东为右，安
得以无所尊之客位而行有所尊之揖拜哉？且非阼
阶西阶，古人设阶之初意也，居己于左而居客于右，
南《礼》之误也，无疑矣。若曰南礼尚右，“则不差揖拜，则
差行礼二者必居一。”非矣。或曰：“古人尚右，今人尚左，
孰是？”曰：“古人是天道自中极而左旋，起向右也。地道
自东北而西南，高在右也。神道坐西东向，尊左右也。
人道右手用事，权在右，故行步，右足先发，而左足次
之；起拜，左足先屈，而右足先伸。八卦之位干在右，古
今简册之序，往为右。”古人重右，因其自然，顺其当然
也。今人重左，高者抑之，下者举之也，论理势则重右
为是耳。